ક્રૂડના ભાવમાં મંગળવારે સાડા ચારનો ઘટાડો થતાં તેની પ્રોત્સાહક અસર સ્થાનિક શરેબજાર અને કરન્સી પર જોવાઈ હતી. ડોલર સામે રૂપિયામાં ઝડપી સુધારાની પાછળ સેન્સેક્સમાં પણ ચાર દિવસનો ઘટાડો આગળ વધતો અટક્યો હતો તો નિફ્ટી પણ અંત્યત મહત્ત્વના સપોર્ટ લેવલથી પાછી ફરી હતી. ક્રૂડના ઘટેલા ભાવને પગલે મંદીવાળાઓનું શોર્ટ કવરિંગ વધ્યું હતું જેને કારણે વૈશ્વિક શેરબજારના અહેવાલોને ડિસ્કાઉન્ટ કરીને સ્થાનિકમાં સુધારો જોવાયો હતો. કંપનીઓના પરિણામની વ્યાક્તિગત શેરો પર મિશ્ર અસર જોવા મળી હતી. આ ગુરુવારે ડેરિવેટિવ્ઝ સેગમેન્ટમાં છેલ્લો દિવસ રહેતાં પોઝિશન સરખી કરવાના કામકાજ વધ્યા હતા. અગાઉ અહિંથી જણાવ્યું હતું તેમ નિફ્ટી ઓપ્શનમાં 10,100ના સ્તરે પુટ રાઇટિંગ થયું હોવાથી આ સપાટી અગત્યની રહેશે અને બજાર આ સપાટી તોડ્યા વગર રિકવર થયું હતું. બજારના આંતરપ્રવાહ અને બ્રોડબેઇઝ ઇન્ડેક્સમાં સપ્તાહ પછી સુધારો જોવાયો હતો.